CELEX: 62013CN0614
Language: el
Date: 2013-11-27 00:00:00
Title: Υπόθεση C-614/13 P: Αναίρεση που άσκησαν στις 27 Νοεμβρίου 2013 οι Masco Corp., Hansgrohe AG, Hansgrohe Deutschland Vertriebs GmbH, Hansgrohe Handelsgesellschaft mbH, Hansgrohe SA/NV, Hansgrohe BV, Hansgrohe SARL, Hansgrohe Srl, Hüppe GmbH, Hüppe GmbH, Hüppe Belgium SA (NV), Hüppe BV κατά της αποφάσεως που εξέδωσε το Γενικό Δικαστήριο (τέταρτο τμήμα) στις 16 Σεπτεμβρίου 2013 στην υπόθεση T-378/10: Masco Corp. κλπ. κατά Ευρωπαϊκής Επιτροπής

25.1.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/14
            
         Αναίρεση που άσκησαν στις 27 Νοεμβρίου 2013 οι Masco Corp., Hansgrohe AG, Hansgrohe Deutschland Vertriebs GmbH, Hansgrohe Handelsgesellschaft mbH, Hansgrohe SA/NV, Hansgrohe BV, Hansgrohe SARL, Hansgrohe Srl, Hüppe GmbH, Hüppe GmbH, Hüppe Belgium SA (NV), Hüppe BV κατά της αποφάσεως που εξέδωσε το Γενικό Δικαστήριο (τέταρτο τμήμα) στις 16 Σεπτεμβρίου 2013 στην υπόθεση T-378/10: Masco Corp. κλπ. κατά Ευρωπαϊκής Επιτροπής
   (Υπόθεση C-614/13 P)
   2014/C 24/26
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσες: Masco Corp., Hansgrohe AG, Hansgrohe Deutschland Vertriebs GmbH, Hansgrohe Handelsgesellschaft mbH, Hansgrohe SA/NV, Hansgrohe BV, Hansgrohe SARL, Hansgrohe Srl, Hüppe GmbH, Hüppe GmbH, Hüppe Belgium SA (NV), Hüppe BV (εκπρόσωποι: D. Schroeder, Rechtsanwalt, S. Heinz, Rechtsanwältin, J. Temple Lang, Solicitor)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα των αναιρεσειουσών
   
   Οι αναιρεσείουσες ζητούν από το Δικαστήριο:
   
               —
            
            
               να αναιρέσει την απόφαση που εξέδωσε το Γενικό Δικαστήριο στην υπόθεση T-378/10, καθόσον απορρίπτει την προσφυγή τους με σκοπό την ακύρωση του άρθρου 1 της αποφάσεως που εξέδωσε η Επιτροπή, στις 23 Ιουνίου 2010, στην υπόθεση COMP/39.092 — Εγκαταστάσεις ειδών υγιεινής για λουτρά, καθόσον η Επιτροπή διαπιστώνει με το άρθρο αυτό ότι οι αναιρεσείουσες είχαν μετάσχει σε ενιαία παράβαση ή εναρμονισμένη πρακτική «στον τομέα των ειδών υγιεινής για λουτρά»·
            
         
               —
            
            
               να ακυρώσει την απόφαση που εξέδωσε η Επιτροπή, στις 23 Ιουνίου 2010, στην υπόθεση COMP/39.092 — Εγκαταστάσεις ειδών υγιεινής για λουτρά, καθόσον με την απόφαση αυτή διαπιστώνει ότι οι αναιρεσείουσες είχαν μετάσχει σε ενιαία παράβαση ή εναρμονισμένη πρακτική «στον τομέα των ειδών υγιεινής για λουτρά»·
            
         
               —
            
            
               να καταδικάσει την Επιτροπή στα δικαστικά έξοδα στα οποία υποβλήθηκαν οι αναιρεσείουσες όσον αφορά την παρούσα αναίρεση και
            
         
               —
            
            
               να λάβει οποιοδήποτε άλλο μέτρο κρίνει πρόσφορο.
            
         
      Λόγοι αναιρέσεως και κύρια επιχειρήματα
   
   Η αναίρεση βασίζεται σε δύο λόγους.
   Με τον πρώτο λόγο αναιρέσεως, οι αναιρεσείουσες υποστηρίζουν ότι το Γενικό Δικαστήριο υπέπεσε σε πλάνη περί το δίκαιο καθόσον αλλοίωσε προδήλως τα αποδεικτικά στοιχεία και εφάρμοσε εσφαλμένως τα νομικά κριτήρια για να κρίνει ότι οι αναιρεσείουσες είχαν μετάσχει σε ενιαία και σύνθετη παράβαση στον τομέα των ειδών υγιεινής καλύπτουσα τα προϊόντα από κεραμικά υλικά.
   Με τον δεύτερο λόγο αναιρέσεως, οι αναιρεσείουσες υποστηρίζουν ότι το Γενικό Δικαστήριο υπέπεσε σε πλάνη περί το δίκαιο καθόσον δεν αιτιολόγησε προσηκόντως την απόφασή του.